Groep help verdagte voor hof ontsnapArgieffoto Die polisie het agt mans in hegtenis geneem wat glo ŉ moordverdagte gehelp het om uit ŉ polisiemotor voor die Bafokeng-landdroshof in Tlhabane, Noordwes, te ontsnap. Brig. Sabata Mokgwabone, woordvoerder van die polisie, het gesê die man is voor die hof in hegtenis geneem, geboei en in die polisiemotor laat sit. Die volgende oomblik het ŉ groep mans met ŉ verskeidenheid wapens, onder meer assegaaie, spiese, klippe en pangas, op die polisiemotor afgestorm en probeer om die moordverdagte te bevry. “Die polisie het waarskuwingskote afgevuur, maar die groep het dit net geïgnoreer en daarin geslaag om die moordverdagte uit die motor te kry. ŉ Klomp van die mans het in ŉ Mercedes Benz-motor gespring en van die toneel weggejaag. Die polisie het die motor agternagesit,” het Mokgwabone gesê. Volgens Mokgwabone het die verdagtes se motor ŉ ent verder ŉ pap wiel gekry en moes hulle noodgedwonge stilhou. Die mans het probeer weghardloop, maar die polisie kon daarin slaag om agt mans en die moordverdagte in hegtenis te neem. “Die moordverdagte was steeds geboei toe die polisie hom vasgetrek het,” het hy gesê. Die mans sal Maandag in die Bafokeng-landdroshof verskyn op aanklagte van dwarsboming van die gereg en hulpverlening aan ŉ verdagte om uit wettige aanhouding te ontsnap. Die man wat oorspronklik van moord aangekla is, sal ook op ontsnapping uit wettige aanhouding tereg staan.